Berlin (SN). Serbowki a Serbja w Berlinje a wokolinje hotuja so po dlěšim času zaso raz na zhromadny serbski wječor w němskej stolicy. Kaž zdźěli Judit Šołćina, wotměja jón krótko po ptačim kwasu srjedu, 30. januara, we 18 hodź. w Berlinskim zastupnistwje Sakskeje na Brüderstr. 11/12. Wobdźělnikow chce społnomócnjeny Sakskeje w Zwjazku Erhard Weimann powitać a jich do zastupnistwa wutrobnje přeproša. Dale je připrajił předsyda Domowiny Dawid Statnik. Zhromadnje z nim chcedźa tón dźeń we wólnej rozmołwje wo wšěm tym rěčeć, štož Serbam w stolicy na wutrobje leži. Snano móža so wopytowarjo tež wot ptačokwasnych chłóšćenkow překwapić dać, jeli hawron a sroka puć do Berlina namakatej.
szl_Latn